เร่งแบงก์รัฐอัดสินเชื่อช่วยประชาชน
คลังสั่งแบงก์รัฐเร่งอัดสินเชื่อเข้าระบบช่วยเหลือประชาชน
5 มี.ค. 2555

คลังสั่งแบงก์รัฐเร่งอัดสินเชื่อเข้าระบบช่วยเหลือประชาชน 
นายวิรุฬ เตชะไพบูลย์  รมช.คลัง เปิดเผยว่า ได้ให้ทุกสถาบันการเงินเฉพาะกิจใส่ใจและเน้นให้ความสำคัญกับการเร่งรัดการสนับสนุนทางการเงินแก่ผู้ประสบอุทกภัยตามมาตรการที่ได้รับอนุมัติจากคณะรัฐมนตรี ทุกสถาบันการเงินฯ ต้องเร่งประชาสัมพันธ์มาตรการและวิเคราะห์ปัญหาอุปสรรค หากต้องมีการปรับเงื่อนไขของมาตรการก็ให้เสนอมาผ่านทางสำนักงานเศรษฐกิจการคลังโดยด่วน 
ทั้งนี้ที่ผ่านมามีข่าวเกี่ยวกับการชะลอการปล่อยสินเชื่อให้กับประชาชนและผู้ประกอบการเนื่องจากความเข้าใจคลาดเคลื่อนเกี่ยวกับ Policy Statement ที่ทางกระทรวงการคลัง โดยอดีตรัฐมนตรีว่าการกระทรวงการคลังได้สั่งการไป และสืบเนื่องจากการขาดการประสานงานที่ดีระหว่างคณะกรรมการสถาบันการเงินฯ และผู้บริหารของสถาบันการเงินนั้น
นายวิรุฬ กล่าวยืนยันอีกว่า ทุกสถาบันการเงินฯ ยังคงสามารถดำเนินธุรกรรมตามขอบเขตที่ควรจะเป็นของสถาบันการเงินฯได้ตามปกติ สถาบันการเงินฯ ทุกแห่งต้องระลึกเสมอว่าความคงอยู่ของสถาบันการเงินเฉพาะกิจได้แก่การให้บริการทางการเงินกับประชาชน ผู้ประกอบการและธุรกิจที่ธนาคารพาณิชย์ไม่สามารถให้บริการทางการเงินได้หรือกลุ่มบุคคลและธุรกิจเหล่านั้นไม่ใช่ลูกค้าเป้าหมายของธนาคารพาณิชย์
ถ้าสถาบันการเงินเฉพาะกิจใดไปทำธุรกรรมที่แข่งขันหรือแย่งลูกค้ากับธนาคารพาณิชย์ไม่ว่าทั้งด้านเงินฝากหรือเงินกู้ ก็สมควรหยุดธุรกรรมเหล่านั้น หันมานำทรัพยากรทางการเงินและบุคลากรที่มีอยู่ไปเน้นการช่วยเหลือและให้บริการทางการเงินกับผู้ที่ยังไม่สามารถเข้าถึงบริการทางการเงินได้น่าจะเหมาะสมมากกว่า
สำหรับปัญหาการขาดการประสานการทำงานที่ดีระหว่างคณะกรรมการและฝ่ายบริหาร ก็ขอให้มีการทบทวนบทบาทและปรึกษาหารือกันมากขึ้นอย่าให้ปัญหาเหล่านี้ส่งผลถึงการสะดุดหรือการชะลอของการสนับสนุนทางการเงินให้กับประชาชนเป็นอันขาดส่วนความสับสนหรือปัญหาอุปสรรคจากการดำเนินงานตาม Policy Statement นั้น ทางสำนักงานเศรษฐกิจการคลังกำลังรวบรวมปัญหาและกำลังหาแนวทางที่เหมาะสมเสนอให้ท่านรัฐมนตรีว่าการกระทรวงการคลังทราบและตัดสินใจเชิงนโยบายต่อไป
สำหรับข้ออ้างของบางสถาบันการเงินฯ เกี่ยวกับผลกระทบต่อกระบวนการปล่อยสินเชื่อของสถาบันการเงินฯ ว่าเกิดจากการที่กระทรวงการคลังได้มีการตั้งคณะกรรมการฯขึ้นมาสอบสวนข้อเท็จจริงตามความเห็นและข้อเสนอจากการตรวจสอบของธนาคารแห่งประเทศไทยนั้น 
"ขอเรียนว่าการแต่งตั้งคณะกรรมการสอบสวนข้อเท็จจริงที่ว่านั้นเป็นกระบวนการตามปกติที่กระทรวงการคลังได้ดำเนินการตามผลตรวจสอบของธนาคารแห่งประเทศไทยซึ่งในอดีตก็เคยเกิดเหตุการณ์ทำนองนี้ และก็ไม่เคยถูกใช้เป็นข้ออ้างในการชะลอหรือระงับการปล่อยสินเชื่อให้กับลูกค้าของสถาบันการเงินเฉพาะกิจ"นายวิรุฬกล่าว